Nafarroako Parlamentuko Mahaiak, 2021eko ekainaren 28an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Juan Luis Sánchez de Muniáin Lacasia jaunak aurkezturiko galdera, Bihotzaren Arloan ustez izandako delitua dela-eta Osasun Departamentuak izandako jokabideari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko ekainaren 28an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Juan Luis Sánchez de Muniáin Lacasia jaunak, Legebiltzarreko Erregelamenduan ezarritakoaren babesean, honako galdera hau aurkezten du, Osasuneko kontseilariak idatziz erantzun dezan:

Zer erabaki hartu zenuten Bihotzaren Arloan ustez delitu bat gertatu izanaren berri izan zenutenean?

Zergatik ez zenioten Fiskaltzari horren berri eman?

Salaketa egin zuen medikuaren eta O-NOZeko profesionalen zuzendariaren arteko bilera (PES000174 galderari emandako erantzunean kontatua) egin ostean eta Nafarroako Ospitaleguneko kudeatzaileari horren berri eman ostean:

Gertakarien berri izatean zergatik baztertu zen informazio erreserbatuko espediente bat berehala abiaraztea auzi hain larria argitzeko?

Zer erabaki hartu ziren eta nork hartu zituen erabaki horiek?

Gertakariak salatu zituen medikuak, profesionalen zuzendariak eta Nafarroako Ospitaleguneko kudeatzaileak 2020ko uztailaren 23an izandako bilerak zer eduki izan zuen?

Bilera horretan, Bihotzaren Arloan ustezko eroskeriagatiko funtzionario-eroskeriaren delitu bat egon zitekeela jakinarazi al zuen salaketa egin zuen medikuak?

Hala baldin bada, bileraren ondoren, Nafarroako Ospitaleguneko kudeatzaileak nori jakinarazi zizkion gertakariak?

Nork agindu zuen kanpoko enpresa bat kontratatzea esku-hartze/errazte prozesu bat egiteko?

Zerk eragin zuen agindu hori egitea eta nork planteatu edota erabaki zuen?

Nafarroako Gobernuko zer kargudunek zeukaten gertakarien berri?

Noiztik?

Nafarroako Gobernuko arduradun horietako bakoitzak zer erabaki hartu zuen gertakarien berri izan ostean?

Gertakarien berri izan baldin bazuten, zergatik ez zioten Fiskaltzari horren berri eman eta zergatik ez zuten kasuko salaketa jarri?

PES000174 galderari emandako erantzunean esaten da, salaketa egin zuen medikuaren lan-jardueran izan litezkeen aldaketak direla-eta, kontratatutako enpresak eta Laneko Arriskuen Prebentziorako Zerbitzuak egindako “gomendioei” jarraikiz “bi profesionali eragiten dizkieten aldaketak” egin direla.

Salaketa egin zuen medikua al da “aldaketak” jasan dituen bi pertsona horietako bat?

Noiz jakinarazi zitzaizkien aldaketa horiek? Zertan dautza?

Hori baino lehen, mediku horrek bestelako aldaketarik jasan al zuen (esaterako, lanpostuak berresleitzea, ordutegiak aldatzea...)?

Hala baldin bada, aldaketa horiek noiz egin ziren eta zertan dautza?

Erabakitako aldaketek ukitzen duten beste profesionalak zer ardura du?

Zertan dautza aldaketak profesional horren kasuan? Zergatik erabaki zen aldaketa horiek egitea?

Aldaketa horiek ba al dute zerikusirik ustezko funtzionario-eroskeriaren delituagatik egindako salaketarekin?

Baiezkoan, zein da horien arteko harremana?

Iruñean, 2021eko ekainaren 24an

Foru parlamentaria: Juan Luis Sánchez de Muniáin Lacasia